
Kovo 17–21 dienomis Birštono gimnazijoje vyko  „Tūkstantmečio mokyklų programos“ veikla – „Savęs pažinimo , socializacijos, bendravimo kompetencijų, emocinio intelekto ugdymas pasitelkiant kultūros, kūrybos ir meno terapiją“. Ši veikla sujungia visas tobulinimo sritis – kultūrinį, STEAM, įtraukųjį ir lyderystės ugdymą. Šeiko šokio teatro vykdomos judesio ir šokio edukacijos 1-8 klasių ir I-II gimnazinių klasių mokiniams atskleidė šios meno formos potencialą spręsti gimnazijos bendruomenei kylančius emocinius iššūkius, t. y. kaip valdyti susikaupusias emocijas, jas tinkamai iškomunikuoti bei psichinę energiją išreikšti kūrybiškai. Edukacinės veiklos vyko trimis etapais: praktiniai judesio užsiėmimai, gyvo šokio spektaklio stebėjimas ir trumpametražių šokio filmų peržiūra bei diskusija. Užsiėmimų metu mokiniai ugdė kultūrines, kūrybiškumo, pilietiškumo, kritinio mąstymo, empatiškumo, socialinio sąmoningumo ir kitas kompetencijas, mokėsi dėmesio koncentracijos, kūno kontrolės pratimų, kuriuos bus galima pritaikyti mokantis įvairių dalykų.  Moksleiviai stebėjo du spektaklius: mažieji „Baltąją lopšinę“, vyresnieji – „Aš esu kovo 11-oji“. Mokiniai gebėjo kritiškai vertinti ir analizuoti meninius kūrinius, spektaklius, filmus, buvo mokomasi kultūrinio, teatrinio etiketo, elgsenos normų, atėjus į kultūrinę vietą.

Birštono savivaldybė dalyvauja projekte „Tūkstantmečio mokyklų programa“,  skirtame prisidėti prie ugdymo kokybės gerinimo ir mokinių pasiekimų atotrūkio mažinimo savivaldybėje bei užtikrinti sklandų ir tinkamą dalyvavimą „Tūkstantmečio mokyklų programos“ veiklose.
Projektas finansuojamas Europos Sąjungos #NextGenerationEU lėšomis.

